শওকত আলী : স্মৃতিশক্তি দুর্বল হয়ে গেছে। সবকিছু ঠিকঠাক মনে করতে পারি না। জীবনের কত ঘটে যাওয়া ঘটনা নিয়ে গল্প লিখেছি। সেসব গল্পের কথা কী বলবো? আমি আমার লেখা গল্পই এখন পুরো মনে করতে পারি না। এই যে ধরো, তোমরা এখন আমার যে-গল্প নিয়ে কথা বলছো, আমি কিন্তু এ-মুহূর্তে তার কিছু বলতে পারব না – তোমরা যখন গল্পের ব্যাপারে কথা বলছো, আমি শুনে যাচ্ছি। হয়তো দেখা যাবে অনেক রাতে ঘুমানোর আগে কিংবা ভোরে ঘুম থেকে উঠে আমার মনে হবে – আরে! ওই গল্পটা তো এরকম ছিল। কয়েক বছর ধরেই আমার স্মৃতিশক্তি আমার সঙ্গে এ-ধরনের লুকোচুরি খেলছে।